ห่วงสถิติเกิดอุบัติเหตุพุ่งสูงช่วงวันหยุดยาว ประชาชนเพิ่มความระมัดระวังการเดินทางเป็นพิเศษ
นายแพทย์ธเรศ กรัษนัยรวิวงศ์ อธิบดีกรมควบคุมโรค เปิดเผยว่า จากสถิติศูนย์ข้อมูลอุบัติเหตุ เพื่อเสริมสร้างความปลอดภัยทางถนนตั้งแต่วันที่ 1 มกราคม - 23 พฤศจิกายน 2565 พบผู้บาดเจ็บและผู้เสียชีวิตสะสมกว่า 847,000 ราย  ส่วนใหญ่เป็นรถจักรยานยนต์และรถยนต์  ในพื้นที่กรุงเทพมหานคร รองลงมาคือ ชลบุรีและนครราชสีมา  โดยในปีที่ผ่านมาพบผู้บาดเจ็บและผู้เสียชีวิตสูงช่วงเทศกาลและวันหยุดยาว  จึงคาดว่าช่วงเดือนธันวาคมที่มีวันหยุดยาวติดต่อกัน  เช่น วันพ่อแห่งชาติและวันรัฐธรรมนูญและช่วงเทศกาลปีใหม่ จะมีการเดินทางระหว่างจังหวัดและอาจมีการเฉลิมฉลองในเทศกาลปีใหม่มากกว่าปีที่ผ่านมา จะทำให้เกิดการบาดเจ็บและเสียชีวิตจากอุบัติเหตุทางถนนเพิ่มขึ้นขอแนะนำประชาชนให้เพิ่มความระมัดระวังในการเดินทางเป็นพิเศษ  ตรวจสภาพรถให้อยู่ในสภาพพร้อมใช้งาน  คนขับต้องมีสภาพร่างกายแข็งแรง พักผ่อนอย่างเพียงพอ งดเครื่องดื่มแอลกอฮอล์ก่อนและในขณะขับขี่ คาดเข็มขัดนิรภัยทั้งคนขับและผู้ร่วมเดินทาง  หากมีเด็กร่วมเดินทางให้ใช้ที่นั่งนิรภัยสำหรับเด็ก  ใช้ความเร็วตามที่กฎหมายกำหนด  ไม่ใช้โทรศัพท์ขณะขับรถ  ผู้ใช้รถจักรยานยนต์สวมหมวกนิรภัยทั้งคนขับขี่และคนซ้อนท้าย  ศึกษาเส้นทาง ปฏิบัติตามป้ายเตือน หากเกิดความเมื่อยล้าควรหยุดพัก หรือมีคนช่วยเปลี่ยนกันขับ เพื่อป้องกันอุบัติเหตุ